CELEX: 52017PC0529
Language: el
Date: 2017-05-22 00:00:00
Title: Σύσταση για ΑΠΟΦΑΣΗ ΤΟΥ ΣΥΜΒΟΥΛΙΟΥ για την κατάργηση της απόφασης 2014/56/ΕΕ σχετικά με την ύπαρξη υπερβολικού ελλείμματος στην Κροατία

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 22.5.2017
            COM(2017) 529 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την κατάργηση της απόφασης 2014/56/ΕΕ σχετικά με την ύπαρξη υπερβολικού ελλείμματος στην Κροατία
            
               
         
         
            
            
               
            
            
               Σύσταση για
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για την κατάργηση της απόφασης 2014/56/ΕΕ σχετικά με την ύπαρξη υπερβολικού ελλείμματος στην Κροατία
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 126 παράγραφος 12,
            
            
               Έχοντας υπόψη τη σύσταση της Επιτροπής,
            
            
               Εκτιμώντας τα ακόλουθα:
            
            
               (1)Στις 28 Ιανουαρίου 2014, μετά από σύσταση της Επιτροπής, το Συμβούλιο αποφάσισε, με την απόφαση 2014/56/ΕΕ
                  1
               , σύμφωνα με το άρθρο 126 παράγραφος 6 της Συνθήκης, ότι στην Κροατία υπήρχε υπερβολικό έλλειμμα. Το Συμβούλιο διαπίστωσε ότι το προβλεπόμενο έλλειμμα της γενικής κυβέρνησης για το 2014 ανήλθε στο 5,5%, υπερβαίνοντας την τιμή αναφοράς του 3% του ΑΕΠ που ορίζει η Συνθήκη. Το ακαθάριστο χρέος της γενικής κυβέρνησης προβλεπόταν να ανέλθει στο 62% του ΑΕΠ το 2014, υπερβαίνοντας συνεπώς την τιμή αναφοράς του 60% του ΑΕΠ που ορίζει η Συνθήκη.
            
            
               (2)Την ίδια ημερομηνία, σύμφωνα με το άρθρο 126 παράγραφος 7 της Συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97 του Συμβουλίου, το Συμβούλιο απηύθυνε, κατόπιν συστάσεως της Επιτροπής, σύσταση προς την Κροατία προκειμένου να τερματιστεί η κατάσταση υπερβολικού ελλείμματος το αργότερο έως το 2016. 
            
            
               (3)Στις 2 Ιουλίου 2014, η Επιτροπή κατέληξε στο συμπέρασμα ότι η Κροατία είχε λάβει αποτελεσματικά μέτρα συμμόρφωσης με τη σύσταση του Συμβουλίου της 28ης Ιανουαρίου 2014, δυνάμει του άρθρου 126 παράγραφος 7 της Συνθήκης.
            
            
               (4)Σύμφωνα με το άρθρο 4 του πρωτοκόλλου σχετικά με τη διαδικασία υπερβολικού ελλείμματος που προσαρτάται στις Συνθήκες, η Επιτροπή παρέχει τα στοιχεία για την εφαρμογή της διαδικασίας. Στο πλαίσιο της εφαρμογής του εν λόγω πρωτοκόλλου, τα κράτη μέλη πρέπει να κοινοποιούν στοιχεία σχετικά με τα δημόσια ελλείμματα και το δημόσιο χρέος και άλλες συναφείς μεταβλητές δύο φορές το χρόνο, δηλαδή πριν από την 1η Απριλίου και πριν από την 1η Οκτωβρίου, σύμφωνα με το άρθρο 3 του κανονισμού (ΕΚ) αριθ. 479/2009 του Συμβουλίου
                  2
               . 
            
            
               (5)Το Συμβούλιο θα πρέπει να λάβει απόφαση να καταργηθεί μια απόφαση σχετικά με την ύπαρξη υπερβολικού ελλείμματος επί τη βάσει των δεδομένων που κοινοποιούνται. Επιπλέον, η απόφαση για την ύπαρξη υπερβολικού ελλείμματος θα πρέπει να καταργηθεί μόνο αν οι προβλέψεις της Επιτροπής δείχνουν ότι το έλλειμμα δεν θα υπερβεί την τιμή αναφοράς του 3% του ΑΕΠ που ορίζει η Συνθήκη κατά τη διάρκεια του χρονικού ορίζοντα των προβλέψεων και ο δείκτης χρέους πληροί το στοιχείο προοπτικής της τιμής αναφοράς για τη μείωση του χρέους
                  3
               .
            
            
               (6)Βάσει των στοιχείων που παρασχέθηκαν από την Επιτροπή (Eurostat) σύμφωνα με το άρθρο 14 του κανονισμού (ΕΚ) αριθ. 479/2009, μετά την κοινοποίηση από πλευράς της Κροατίας τον Απρίλιο του 2016, και βάσει του προγράμματος σύγκλισης του 2017 και των εαρινών προβλέψεων των υπηρεσιών της Επιτροπής του 2017, συνάγονται τα ακόλουθα συμπεράσματα:
            
            
               –Το 2016 το έλλειμμα γενικής κυβέρνησης έφθασε το 0,8% του ΑΕΠ έναντι 3,4% το 2015. Η βελτίωση αυτή οφείλεται κυρίως i) στην αύξηση των εσόδων χάρη στην έντονη αύξηση του ΑΕΠ και ii) σε συγκράτηση από την πλευρά των δαπανών. Ως εκ τούτου, το έλλειμμα υποχώρησε κάτω από την τιμή αναφοράς του 3 % του ΑΕΠ που ορίζει η Συνθήκη εντός της προθεσμίας που όρισε το Συμβούλιο. 
            
            
               –Το πρόγραμμα σύγκλισης για την περίοδο 2017-20, που υπέβαλε η κροατική κυβέρνηση στις 27 Απριλίου 2017, προβλέπει ότι το έλλειμμα γενικής κυβέρνησης θα αυξηθεί σε 1,3% του ΑΕΠ το 2017 και ότι στη συνέχεια θα μειωθεί πάλι στο 0,8% του ΑΕΠ το 2018. Στις εαρινές προβλέψεις της Επιτροπής του 2017 προβλέπεται έλλειμμα 1,1% του ΑΕΠ το 2016 και 0,9% του ΑΕΠ το 2018. Επομένως, το έλλειμμα αναμένεται να παραμείνει κάτω από την τιμή αναφοράς του 3% του ΑΕΠ που προβλέπεται στη Συνθήκη κατά τη διάρκεια του χρονικού ορίζοντα των προβλέψεων.
            
            
               –Το διαρθρωτικό ισοζύγιο, δηλαδή το ισοζύγιο γενικής κυβέρνησης διορθωμένο από τις επιδράσεις του οικονομικού κύκλου και χωρίς τα έκτακτα και λοιπά προσωρινά μέτρα, βελτιώθηκε κατά 3,0% περίπου του ΑΕΠ κατά την περίοδο 2014-2016. 
            
            
               –Ο δείκτης ακαθάριστου δημοσίου χρέους προς το ΑΕΠ κορυφώθηκε στο 86,7% το 2015 και μειώθηκε σε 84,2% το 2016, λόγω ενίσχυσης του ΑΕΠ και των μειωτικών για το χρέος προσαρμογών αποθεμάτων-ροών. Οι εαρινές προβλέψεις της Επιτροπής του 2017 εμφανίζουν περαιτέρω μείωση του δείκτη χρέους στο 79,4% το 2018, που θα υποστηρίζεται από την ισχυρή αύξηση του ονομαστικού ΑΕΠ. Σε αυτή τη βάση, ο δείκτης χρέους του 2016 πληροί το στοιχείο προοπτικής της τιμής αναφοράς για τη μείωση του χρέους.
            
         
         
            
               (7)Σύμφωνα με το άρθρο 126 παράγραφος 12 της Συνθήκης, απόφαση του Συμβουλίου σχετικά με την ύπαρξη υπερβολικού ελλείμματος καταργείται, εφόσον, κατά την άποψη του Συμβουλίου, έχει διορθωθεί το υπερβολικό έλλειμμα στο οικείο κράτος μέλος.
            
            
               (8)Το Συμβούλιο εκτιμά ότι το υπερβολικό έλλειμμα της Κροατίας έχει διορθωθεί και η απόφαση 2014/56/ΕΕ θα πρέπει επομένως να καταργηθεί.
            
            
               (9)Από το 2017, έτος που έπεται της διόρθωσης του υπερβολικού ελλείμματος, η Κροατία υπάγεται στο προληπτικό σκέλος του Συμφώνου Σταθερότητας και Ανάπτυξης. Η Κροατία, έχοντας ήδη επιτύχει το 2016 τον μεσοπρόθεσμο στόχο της, θα πρέπει να αποφύγει την απόκλιση από αυτόν και να συμμορφωθεί με το κριτήριο του χρέους, σύμφωνα με το άρθρο 2 παράγραφος 1α του κανονισμού (ΕΚ) αριθ. 1467/97,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Από συνολική αξιολόγηση συνάγεται ότι η κατάσταση υπερβολικού ελλείμματος στην Κροατία έχει διορθωθεί.
            
            
               Άρθρο 2
            
            
               Η απόφαση 2014/56/ΕΕ καταργείται.
            
            
               Άρθρο 3
            
            
               Η παρούσα απόφαση απευθύνεται στη Δημοκρατία της Κροατίας.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Απόφαση 2014/56/ΕΕ του Συμβουλίου, της 28ης Ιανουαρίου 2014, σχετικά με την ύπαρξη υπερβολικού ελλείμματος στην Κροατία (ΕΕ L 36 της 6.2.2014, σ. 13).
               
               
                  
                     (2)
                  Κανονισμός (ΕΚ) αριθ. 479/2009 του Συμβουλίου, της 25ης Μαΐου 2009, για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη Συνθήκη για την ίδρυση της Ευρωπαϊκής Κοινότητας (ΕΕ L 145 της 10.6.2009, σ. 1).
               
               
                  
                     (3)
                  Σύμφωνα με τις λεπτομερείς ρυθμίσεις για την εφαρμογή του Συμφώνου Σταθερότητας και Ανάπτυξης και τις κατευθυντήριες γραμμές για τη μορφή και το περιεχόμενο των προγραμμάτων σταθερότητας και σύγκλισης, βλέπε:
                     http://ec.europa.eu/economy_finance/economic_governance/sgp/pdf/coc/code_of_conduct_en.pdf.